รัฐบาลไทย-ข่าวทำเนียบรัฐบาล-“รัดเกล้า” เผย ครม.รับทราบ แนวทางการแก้ไขปัญหาของขบวนการประชาชนเพื่อสังคมที่เป็นธรรม ย้ำรัฐบาลดำเนินการแก้ไขปัญหาอย่างต่อเนื่อง ยืนยันรัฐบาลให้ความสำคัญทุกปัญหาของ ปชช.
วันอังคารที่ 10 ตุลาคม 2566
10/10/2566
“รัดเกล้า” เผย ครม.รับทราบ แนวทางการแก้ไขปัญหาของขบวนการประชาชนเพื่อสังคมที่เป็นธรรม ย้ํารัฐบาลดําเนินการแก้ไขปัญหาอย่างต่อเนื่อง ยืนยันรัฐบาลให้ความสําคัญทุกปัญหาของ ปชช.
“รัดเกล้า” เผย ครม.รับทราบ แนวทางการแก้ไขปัญหาของขบวนการประชาชนเพื่อสังคมที่เป็นธรรม ย้ํารัฐบาลดําเนินการแก้ไขปัญหาอย่างต่อเนื่อง ยืนยันรัฐบาลให้ความสําคัญทุกปัญหาของ ปชช.
วันนี้ (10 ต.ค. 66) นางรัดเกล้า อินทวงศ์ สุวรรณคีรี รองโฆษกประจําสํานักนายกรัฐมนตรี เปิดเผยว่า คณะรัฐมนตรีรับทราบแนวทางการแก้ไขปัญหาของขบวนการประชาชนเพื่อสังคมที่เป็นธรรม พร้อมมอบหมายให้หน่วยงานที่เกี่ยวข้องขับเคลื่อนการแก้ไขปัญหาความเดือดร้อนของประชาชนอย่างต่อเนื่องตามอํานาจและหน้าที่ต่อไป
นางรัดเกล้า กล่าวว่า สํานักงานปลัดสํานักนายกรัฐมนตรีได้สรุปผลการพิจารณาแนวทางการแก้ไขปัญหาตามข้อเรียกร้องของขบวนการประชาชนเพื่อสังคมที่เป็นธรรม ตามที่ส่วนราชการที่เกี่ยวข้องได้ขับเคลื่อนการแก้ไขปัญหาและร่วมประชุมหารือกับตัวแทนกลุ่มขบวนการประชาชนเพื่อสังคมที่เป็นธรรม ที่เดินทางมาปักหลักชุมนุมเรียกร้องขอให้รัฐบาลพิจารณาแก้ไขปัญหา สรุป 10 ข้อ ดังนี้ 1.ด้านสิทธิ เสรีภาพ และประชาธิปไตย 2.ด้านการกระจายอํานาจ 3.ด้านนโยบายการปฏิรูปกระบวนการยุติธรรม 4.ด้านนโยบายที่ดินและการคุ้มครองพื้นที่เกษตรกรรม 5.นโยบายการจัดการทรัพยากร 6.ด้านนโยบายป้องกันภัยพิบัติ 7.ด้านนโยบายการคุ้มครองชาติพันธุ์และสิทธิความเป็นมนุษย์ 8.ด้านนโยบายสิทธิและสถานะบุคคล 9.ด้านนโยบายรัฐสวัสดิการ และ 10.ด้านที่อยู่อาศัย
นางรัดเกล้า กล่าวต่อไปว่า ครม.รับทราบให้ใช้กลไกคณะกรรมการแก้ไขปัญหาของขบวนการประชาชนเพื่อสังคมที่เป็นธรรม ในการขับเคลื่อนการแก้ไขปัญหาต่าง ๆ โดยมีรองนายกรัฐมนตรีที่นายกรัฐมนตรีมอบหมาย เป็นประธานกรรมการ รัฐมนตรีว่าการกระทรวงเกษตรและสหกรณ์ เป็นรองประธานกรรมการ ผู้ช่วยรัฐมนตรีประจําสํานักนายกรัฐมนตรี (นายกองตรี ธนกฤต จิตรอารีย์รัตน์) ที่ปรึกษาของนายกรัฐมนตรี (นายชลธิศ สุรัสวดี) ที่ปรึกษารัฐมนตรีว่าการกระทรวงเกษตรและสหกรณ์ (นายธนสาร ธรรมสอน) รองเลขาธิการนายกรัฐมนตรีฝ่ายการเมือง ที่ได้รับมอบหมาย อัยการสูงสุด ปลัดกระทรวง หน่วยงานที่เกี่ยวข้อง และผู้แทนขบวนการประชาชนเพื่อสังคมที่เป็นธรรมเป็นกรรมการ รวมทั้ง รองปลัดสํานักนายกรัฐมนตรีหรือผู้ที่ได้รับมอบหมาย เป็นกรรมการและเลขานุการ มีหน้าที่และอํานาจในการกําหนดนโยบาย แนวทาง มาตรการ และงบประมาณ ดําเนินการแก้ไขปัญหาตามข้อเสนอของขบวนการประชาชนเพื่อสังคมที่เป็นธรรม อํานวยการ เร่งรัดการดําเนินการและตรวจสอบข้อเท็จจริงในพื้นที่ รวมทั้งติดตามผลการดําเนินการของหน่วยงานของรัฐ และหน่วยงานอื่นที่เกี่ยวข้องกับการแก้ไขปัญหา
“ประเด็นปัญหาส่วนใหญ่หน่วยงานของรัฐได้ดําเนินการมาอย่างต่อเนื่องและรัฐบาลอยู่ระหว่างการเสนอแต่งตั้งคณะกรรมการแก้ไขปัญหาของขบวนการประชาชนเพื่อสังคมที่เป็นธรรมเพื่อมาพิจารณาข้อเรียกร้องดังกล่าว ประกอบกับมีหลายกรณีเป็นเรื่องที่ต้องพิจารณาดําเนินการในระดับนโยบาย ซึ่งหน่วยงานที่เกี่ยวข้องจะต้องพิจารณาให้ความเห็นประกอบการนําเสนอแนวทางการแก้ไขปัญหาตามหน้าที่และอํานาจ โดยละเอียดรอบคอบและเป็นไปตามกฎหมาย ระเบียบ หรือมติคณะรัฐมนตรีที่เกี่ยวข้อง ซึ่งการแก้ไขปัญหาดังกล่าวมีความจําเป็นต้องใช้ระยะเวลาในการรวบรวมข้อมูล ข้อเท็จจริงในการแก้ปัญหา อย่างไรก็ตามยังมีอีกหลายกรณีปัญหาความเดือดร้อนของประชาชนที่อยู่ระหว่างดําเนินการแก้ไขปัญหาของส่วนราชการที่เกี่ยวข้อง โดยประเด็นปัญหาความเดือดร้อนของขบวนการประชาชนเพื่อสังคมที่เป็นธรรมส่วนใหญ่จะเป็นเรื่องที่อยู่อาศัยและที่ดินทํากินซึ่งเป็นปัจจัยพื้นฐานในดํารงชีวิต หากปัญหาความเดือดร้อนของประชาชนไม่ได้รับการแก้ไขอย่างต่อเนื่องจนได้ข้อยุติ อาจเป็นเหตุให้ประชาชนได้รับความเดือดร้อน และทําให้กลุ่มประชาชนผู้ไร้ที่อยู่อาศัยและที่ดินทํากินมีจํานวนที่สูงขึ้น และนําไปสู่ปัญหาความเหลื่อมล้ําในสังคมไทย เพื่อเป็นการสร้างความเชื่อมั่นให้กับประชาชน และกําชับให้หน่วยงานที่เกี่ยวข้องเร่งรัดดําเนินการแก้ไขปัญหาความเดือดร้อนของประชาชนให้เป็นไปอย่างต่อเนื่องด้วยความเรียบร้อย” นางรัดเกล้า ย้ํา